Smernica Rady
z 29. júna 1976,
ktorou sa mení a dopĺňa smernica 73/239/EHS o koordinácii zákonov, iných predpisov a správnych opatrení vzťahujúcich sa na začatie a vykonávanie podnikania v oblasti priameho poistenia s výnimkou životného poistenia
(76/580/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 57 ods. 2,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže smernica Rady 73/239/EHS z 24. júla 1973 o koordinácii zákonov, nariadení a správnych opatrení vzťahujúcich sa na začatie a vykonávanie podnikania v oblasti priameho poistenia s výnimkou životného poistenia, [3] na uľahčenie začatia a vykonávania uvedenej činnosti odstránila určité odchýlky medzi vnútroštátnymi právnymi predpismi; keďže smernica zabezpečila primeranú ochranu poistencov a tretích osôb vo všetkých členských štátoch, a zároveň koordinovala najmä ustanovenia týkajúce sa finančných záruk požadovaných od poisťovní;
keďže, podľa tej smernice minimálny záručný fond, ktorý každý členský štát požaduje od všetkých poisťovacích spoločností so sídlom na jeho území, nesmie byť nižší ako určité čiastky vyjadrené v smernici v účtovných jednotkách;
keďže účtovná jednotka je tiež uvádzaná aj pri stanovení výšky príspevku určitých vzájomných poisťovacích spolkov, pod ktorú sa smernica na ne neuplatňuje;
keďže na účely uvedenej smernice "účtovná jednotka" znamená jednotku, ktorá je definovaná v článku 4 Protokolu o Štatúte Európskej investičnej banky; keďže na základe tejto definície prepočítanie súm uvedených v smernici na národné meny by viedlo ku skresleniu hospodárskej súťaže medzi podnikmi, ktorých sídla sa nachádzajú v rôznych členských štátoch;
keďže rozhodnutím 75/250/EHS [4] Rada 21. apríla 1975 definovala európsku účtovnú jednotku predstavujúcu priemer všetkých zmien v hodnote mien členských štátov; keďže výmenný kurz pre každú menu voči tejto účtovnej jednotke je stanovený automaticky podľa denných kurzov na devízových trhoch; keďže použitie európskej účtovnej jednotky vytvára pre poisťovne rovnaké podmienky hospodárskej súťaže;
keďže článok 4 uvedeného protokolu je v súčasnosti predmetom preskúmania; keďže podľa rozhodnutia Rady guvernérov EIB z 18. marca 1975 banka používa európsku účtovnú jednotku definovanú v rozhodnutí Rady 75/250/EHS;
keďže nedávno, 18. decembra 1975, Komisia s jednomyseľným súhlasom Rady rozhodnutím č. 3289/75/ESUO [5] určila túto európsku účtovnú jednotku na účely uplatňovania Zmluvy o založení Európskeho spoločenstva uhlia a ocele;
keďže hodnota európskej účtovnej jednotky v jednotlivých menách členských štátov je stanovená denne a keďže na účely tejto smernice musí tiež byť stanovený rozhodujúci deň pre jeho použitie;
keďže by však zavedenie európskej účtovnej jednotky v určitých členských štátoch viedlo v menách týchto štátoch k znižovaniu čiastok vyjadrených v smernici v účtovných jednotkách; keďže takéto znižovanie by viedlo k zodpovedajúcemu zníženiu ochrany, ktorú v súčasnosti požívajú poistení prostredníctvom minimálneho garančného fondu; keďže uvedené čiastky by mali byť preskúmané každé dva roky; keďže na základe takého preskúmania môžu byť príslušné čiastky zmenené; keďže čiastky vyjadrené v mene členských štátoch, v ktorých sa znížili, by mohli byť krátko na to upravené; keďže zavedenie týchto postupných opatrení by sťažilo situáciu v poisťovniach a orgánoch dohľadu; keďže by preto tieto čiastky mali byť do preskúmania čiastok stanovených v smernici 73/239/EHS zachované na úrovni, ktorú by dosiahli na základe výmenného kurzu platného pred zavedením európskej účtovnej jednotky, ak je táto úroveň vyššia než európska účtovná jednotka;
keďže preskúmanie naposledy menovaných čiastok v pravidelných intervaloch je odôvodnené zmenami v hospodárskej a menovej situácii spoločenstva,
PRIJALA TÚTO SMERNICU:
Článok 1
1. "a) Účtovná jednotka znamená Európsku účtovnú jednotku (EÚJ), ako je definovaná v rozhodnutí Komisie 3289/75/ESUO (1) Vždy keď sa v tejto smernici uvádza účtovná jednotka, platí od 31. decembra každého roka výmenný kurz posledného dňa predchádzajúceho mesiaca októbra, pre ktorý je výmenný kurz EÚJ dostupný pre všetky meny spoločenstva;"
2. "(1) Ú. v. ES L 327, 19.12.1975, s. 4."
Článok 2
Čiastky vyjadrené v národnej mene na prepočítanie účtovnej jednotky podľa definície v článku 5 písm. a) nesmú byť ako prechodné opatrenie do prvej zmeny čiastok vyjadrených v smernici 73/239/EHS v účtovných jednotkách nižšie ako tie, ktoré boli odvodené podľa kurzu prepočítania platného pre účtovnú jednotku pred prijatím tejto smernice.
Článok 3
Každé dva roky Rada na návrh z Komisie preskúma a, ak je nevyhnutné, zmení čiastky vyjadrené v smernici 73/239/EHS v účtovných jednotkách, pričom zohľadní zmeny v hospodárskej a menovej situácii spoločenstva.
Článok 4
Vnútroštátne právne predpisy zmenené a doplnené v súlade s touto smernicou sú uplatniteľné od 31. decembra 1976.
Článok 5
Táto smernica je adresovaná členským štátom.
V Luxemburgu 29. júna 1976